刘子翚
云际赠施子
惊沙惨淡连云起，曳杖悲歌行复止。
春城是处闻鼓鼙，好风依旧开桃李。
对花惆怅忽逢君，把酒无欢如啜水。
六年丧乱两相见，世路艰难嗟若此。
江边盗贼真游魂，挟虏声援图并吞。
金陵失守数骑入，会稽移跸千官奔。
只今州县多阻绝，消息时听行路说。
百川背海欲西流，八柱搘天愁更折。
苻坚陈乱丘山摧。夜闻鹤唳犹惊猜。
莫轻赤壁一炬火，曹瞒气焰随飞灰。
功名邂逅有快意，岂在今日无人哉。
天方稔祸祠豪杰，故遣君辈多沈埋。
亦知兴衰运有极，天时一半因人力。
男儿遇事不作难，看君赤手排荆棘。